**מבחן במחשבת ישראל**

**פרק ד', אמונה בשעת משבר.**

א. משך הבחינה: שעה ועשרים דקות. תוספת הארכת זמן: 20 דקות.

ב. חומר עזר מותר בשימוש: אין.

ג. הוראות מיוחדות: כתבי תשובות קצרות ובהירות. בססי את דבריך על המקורות שלמדת.

ד. **עליך לענות על ארבע מתוך חמש שאלות. שימי לב- שאלה 5 היא שאלת חובה.**

בהצלחה רבה! תמר

1. א. צייני 2 דמויות מהתנ"ך שהקשו קושיות על הנהגת ה' בעולם. כתבי מה היתה הקושיה שלהם.

ב. כיצד מסביר האברבנאל את העובדה שיעקב אבינו התמלא בפחד לקראת המפגש עם עשו?

ג. לפני הכניסה לקרב בעזה, ראה המפקד שחייליו מפחדים וכינס את כולם לשיחה. כתבי ע"פ האברבנאל מה יכול המפקד לומר לחייליו המפוחדים.

2. א. מאיר היה בדרכו לתחנת האוטובוס כדי לנסוע לראיון עבודה, אך מכיוון שבדרך הוא עזר לאישה להרים סלים כבדים ,הוא החמיץ את האוטובוס ולא הגיע לריאיון כלל. לאחר זמן מה התברר לו שאותו אוטובוס היה מעורב בתאונה קשה, ורבים מנוסעיו נפגעו .

 מה יכול מאיר ללמוד מדברי התלמוד **במסכת נידה** על המקרה שקרה לו? הסבירי את תשובתך והתייחסי **למשל** שנותן רב יוסף במסכת נידה.

 ב. **ריה"ל, ספר הכוזרי:** "מי שנתיישב **כל זה בדעתו**, יגיע למדרגה המסופרת על 'נחום איש גם זו."

 1) הסבירי שני צידוקים של החסיד לצרותיו הפרטיות.

 2) הסבירי שני צידוקים של החסיד לצרות שבאות על עם ישראל.

3. משה: "החיים בזבל, הכל כאן מבאס. אין בעולם הזה שום דבר טוב. רק סבל וצרות כל היום".

א. הסבירי כיצד יגיב **הרמב"ם במורה נבוכים** לטענה זו של משה? האם יסכים איתה? **נמקי היטב** את דברייך.

ב. "כל רע שיארע לאדם חוזר אל אחד משלושה מינים" (הרמב"ם, מורה נבוכים)

מה הם **שלושת** סוגי הרעות בעולם? הדגימי שניים מהם וכתבי עד כמה הוא נפוץ לדעת הרמב"ם.

ג. בשנתיים האחרונות התמודדה האנושות כולה עם מגפת הקורונה אשר הביאה לריבוי תמותה בעולם כולו.

לאיזה משלושת סוגי הרעות שמונה הרמב"ם ניתן לשייך את מגפת הקורונה? נמקי את דבריך.

4. "בשעה שהוציאו את רבי עקיבא להריגה, זמן קריאת שמע היה... היה מאריך ב'אחד' עד שיצאה נשמתו ב'אחד."

**עני ע"פ המלבי"ם:**

 א) מה ההבדל בין אמונת שאר העמים לבין אמונת עם ישראל?

 ב) על פי האמונה בא-ל אחד, כיצד ניתן להבין את מציאות הרוע בעולם?

 ג) על פי פירוש המלבי"ם לפסוק "שמע ישראל", מדוע לדעתך האריך רבי עקיבא באמירת המילה "אחד" לפני שיצאה נשמתו?

5. **שאלת חובה:**

לפניך קטע מתוך עיתון בשבע (14.04.21), ראיון עם הרב איתן שנרב ששכל את ביתו רנה בפיגוע לפני כשנה וחצי והיא בת 16 בלבד. בפיגוע זה נפצע קשה גם בנו דביר:

"רנה היתה ילדה פשוטה, שמחה, מתוקה ומאוד ערכית עם שאלות על החיים... הגעגועים מאוד גדולים אבל אנחנו מבינים שיש סיבה לכל דבר ואין לנו שאלות. עם כל הקושי, יש לי אמונה שלמה שהקב"ה יודע מה הוא עושה...

שמונה חודשים אחרי הרצח, ובצאת יום הזכרון לשואה ולגבורה, נולדה בתי תפארת. זה פלא עצום. הקב"ה נתן את המכה יחד עם נחמה. לא הנאצים ולא המחבלים הארורים ינצחו אותנו. הם רצו לגדוע את חיינו ואנחנו עם אמונה גדולה נמשיך בחיים במלוא העוצמה..."

1. הרב סולוביצ'יק במאמרו "קול דודי דופק" מציג שתי דרכים להתמודד עם הרע בעולם: 'גורל' ו'יעוד'.

הציגי שתי דרכים אלו בפירוט.

1. כתבי באיזו דרך לדעתך בחר הרב איתן שנרב. **נמקי** תוך התבססות על הציטוט שלעיל.

ג. כתבי דרך התמודדות עם משבר עליה למדנו בשיעורי מחשבת ועוזרת לך בחייך האישיים. פרטי והסבירי דרך זו ונמקי מדוע התחברת דווקא לדרך זו.